
Kapcsolt hő, elektromos áram és fémkinyerési technológia vizsgálata magyarországi koncessziós területeken

A kutatásom célja a magyar, koncesszióra kiírt, geotermikus területek vizsgálata a kapcsolt hő, elektromos áram és fémkinyerési technológia alkalmazhatósága szempontjából. A dolgozat első fele egy irodalmi áttekintés a geotermikus energiáról és az oldatból való fémkinyerésről. A második részben bemutatom a területek kapcsolt hő, elektromos áram és fémkinyerési potenciálját, majd összehasonlítva kiválasztom a két erre a projektre legalkalmasabb területet.
A Föld belső hője, a geotermikus energia hozzáférhető és kitermelhető. A hagyományos értelemben vett készletek a kedvező porozitású forró vízzel telt geotermikus tározók, amik mélyfúrási technológiával termeltethetőek. A nem hagyományos készletek hasznosításánál hidraulikus repesztésre és víz injektálásra kerül sor. A termelt forró víz felhasználható elektromos áram előállítására és/vagy direkt hő hasznosítási célokra, olyan területeken, mint a fűtés, balneológia, mezőgazdaság, különböző iparágat, stb. Mint minden emberi tevékenységnek, a geotermikus energia felhasználásnak is van környezeti lábnyoma, de ezek a behatások viszonylag egyszerűen mérsékelhetők. A Pannon medence vékony litoszférája miatt Magyarország kedvező geotermikus adottságokkal rendelkezik, habár a jelenlegi geotermikus kihasználtságot jelentősen lehetne növelni.
A különböző kémiai komponensek geotermikus oldatból való kinyerése működő technológia. Két fő előnye, hogy csökkenti a geotermikus rendszer igénybevételét (kevesebb só kiválás a kezelt vízből) és növeli a projekt gazdasági megvalósíthatóságát a kinyert fémek értékesítésével. A kinyerést szolgáló technológiák működhetnek olyan biológiai vagy fizikokémiai alapon, mint a kémiai kicsapatás és koaguláció, ioncsere, elektrokémiai módszerek, membrán technológiák, vagy aktív szenes eljárások.
Hat magyar, geotermikus koncesszióra kiírt területen vizsgáltam a kapcsolt hő, elektromos áram és fémkinyerési technológia alkalmazhatóságát. Ezek a területek Gödöllő, Ráckeve, Gádoros, Ferencszállás, Kecskemét és Battonya városok körül terülnek el. A három számításba vett szempont a terület geológiája, geotermikus adottságok és a vizek geokémiai összetétele. Gádoros és Gödöllő bizonyult a két legelőnyösebb területnek ahol a fémkinyerésből potenciálisan előállítható évi bevétel 0.3-0.5 millió USD körül mozog, nem beleszámítva a technológia fenntartási költségeit.



